กรณ์ฝาก"จรัมพร" ปฏิรูปตลาดหลักทรัพย์
รมว.คลังฝากงานว่าที่ผู้จัดการตลาดหลักทรัพย์คนใหม่ ปฏิรูปตลท.ให้เป็นเชิงพาณิชย์ที่มีการแข่งขันอย่างเป็นธรรม
19 มี.ค. 2553

รมว.คลังฝากงานว่าที่ผู้จัดการตลาดหลักทรัพย์คนใหม่ ปฏิรูปตลท.ให้เป็นเชิงพาณิชย์ที่มีการแข่งขันอย่างเป็นธรรม
นายกรณ์ จาติกวณิช รมว.คลัง กล่าวว่า ต้องการให้ นายจรัมพร โชติกเสถียร รองผู้จัดการใหญ่ธนาคารไทยพาณิชย์ ว่าที่ผู้จัดการตลาดหลักทรัพย์ (ตลท.) คนใหม่นำพา ตลท. สู่การเปลี่ยนแปลงตามแผนพัฒนาตลาดทุน ที่จะต้องปฏิรูป ตลท. จากองค์กรกำกับ เป็น บริษัทเชิงพาณิชย์มากขึ้น มีการแข่งขัน สร้างนวัตกรรม ช่วงชิงส่วนแบ่งตลาด ดึงดูดลูกค้าผู้ขายตราสาร ผู้ลงทุน ที่จะมีบทบาทในตลาดมากขึ้น
"ผมมั่นใจว่าคุณจรัมพรเข้าใจดีถึงบทบาทของ ตลท. ที่จะเปลี่ยนไปในอนาคต โดยส่วนตัวรู้จักคุณจรัมพรมายาวนาน เป็นผู้มีความรู้ความสามารถระดับที่เปรียบเทียบได้ยาก มีภาพลักษณ์ก็ดีในด้านต่างๆ ที่มีผลดีต่อการพัฒนาตลาดต่อไป" นายกรณ์ กล่าว
นายกรณ์ กล่าวถึงการดำรงตำแหน่งกรรมการ ตลท. ของนายนิพัทธ พุกกะณะสุต ที่ถูกวิพากษ์วิจารณ์ว่าไม่เหมาะสมเพราะถูกฟ้องร้องทำให้ธนาคารออมสินเสียหายว่า ได้ทำหนังสือสอบถามไปยังคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่เป็นผู้มีอำนาจแต่งตั้งนายนิพัทธ เป็นเวลานานถึง 2 เดือน ก็ไม่เข้าใจว่าทำไม่ยังไม่หนังสือตอบกลับมา ก็ขอรอดูว่าทาง ก.ล.ต. จะรายงานกลับมาอย่างไร
"หาก ก.ล.ต. มีข้อสรุปในลักษณะคดียังไม่ถึงที่สิ้นสุด ทำให้นายนิพัทธ นั่งเป็นกรรมการ ตลท. ต่อไปได้ ผมว่าเป็นคำตอบที่ไม่เพียงพอ ผมไม่เคยเอาประเด็นทางกฎหมาย ขึ้นมาใช้ในการอ้างถึงความเหมาะสมในกรณี ผู้ที่ร้องเรียนเรื่องนายนิพัทธก็ไม่ได้อ้างกฎหมาย แต่อ้างจิตสำนึก จริยธรรม และหลักธรรมาภิบาลที่ดี หน่วยงานที่มีหน้าที่กำหนดมาตรฐานให้จริยธรรมให้กับผู้อื่น ผมอยากฟังความคิดเห็นของ ก.ล.ต.คิดเรื่องนี้อย่างไร" นายกรณ์ กล่าว